FI Euroopan unionin virallinen lehti CE 78/478

(2004/C 78 E/0501)

KIRJALLINEN KYSYMYS E-3157/03

esittäjä(t): Monica Frassoni (Verts/ALE) komissiolle

(24. lokakuuta 2003)

Aihe: Sotilastukikohdan laajentaminen Natura 2000 -verkostoon kuuluvalla La Maddalenan alueella Sardiniassa

Italian puolustusministeri myönsi 30. syyskuuta 2003 luvan ydinsukellusveneiden satamana toimivan Yhdysvaltojen sotilastukikohdan laajentamiselle Sardiniassa La Maddalenan saaristossa (hanke USA n:o 080-02), joka kuuluu yhteisön tärkeinä pitämien alueiden luetteloon (koodi ITB000008, pinta-ala 13 240 hehtaaria).

Hankkeeseen sisältyy 52 000 neliömetrin suuruisten rakennuskompleksien rakentaminen sekä uuden, 180 metrin pituisen laiturin rakentaminen Santo Stefanoon mukaan lukien kymmenen metriä leveä ja sata metriä pitkä merenalainen rakenne, johon sota-alukset voivat kiinnittyä. La Maddalenan saaren muille alueille on lisäksi kaavailtu lukuisia muita rakennushankkeita (asuntoja, palveluja, urheilukeskuksia, varastoja ym.).

Nykyinen sotilastukikohta, jota aiotaan nyt laajentaa, sijaitsee La Maddalenan saariston kansallispuiston alueella, ja kyseiselle hankkeelle ei tiettävästi ole tehty ympäristövaikutusten arviointia luontotyyppi-direktiivin 92/43/ETY (1) eikä direktiivin 97/11/EY (2) mukaisesti.

Kyseinen sotilastukikohta ei kuulu Italian kansalliseen puolustusjärjestelmään, eikä tukikohdan laajentaminen siis ole yleisen edun mukainen hanke.

Onko komissio tietoinen edellä esitetyistä seikoista?

Aikooko komissio ryhtyä asian vaatimiin toimiin kyseisessä tapauksessa, jossa on jätetty noudattamatta direktiivejä 97/11/EY, 85/337/ETY (3) ja 92/43/ETY?

Margot Wallströmin komission puolesta antama vastaus

(10. joulukuuta 2003)

Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta annetun neuvoston direktiivin 85/337/ETY nojalla, sellaisena kuin se on muutettuna 3. maaliskuuta annetulla neuvoston direktiivillä 97/11/EY, jäsenvaltiot velvoitetaan varmistamaan, että ennen luvan myöntämistä hankkeet, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, alistetaan lupamenettelyyn ja että niiden vaikutukset arvioidaan. Direktiivin soveltamisalaan kuuluvat hankkeet on määritelty direktiivin liitteissä.

Arvoisan parlamentin jäsenen mainitsema sotilastukikohdan laajentamishanke La Maddalenan alueella Sardiniassa ei kuulu direktiivin liitteissä määriteltyihin hanketyyppeihin. Sen vuoksi direktiiviä 85/337/ETY, sellaisena kuin se on muutettuna, ei voida soveltaa tässä tapauksessa.

Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun direktiivin 92/43/ETY 6 artiklan 3 kohdassa säädetään seuraavaa: ”Kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi joko erikseen tai yhdessä muiden suunnitelmien tai hankkeiden kanssa, on arvioitava asianmukaisesti sen kannalta, miten ne vaikuttavat alueen suojelutavoitteisiin.” Edellä mainittua säännöstä sovelletaan direktiivin 92/43/ETY nojalla erityisten suojelutoimien alueisiin ja yhteisön tärkeinä pitämiin alueisiin. Yhteisön tärkeinä pitämiksi alueiksi ehdotettujen alueiden osalta jäsenvaltiot on velvoitettu toimimaan siten, etteivät ne vaaranna direktiivin tavoitteita, ja sen vuoksi varmistamaan, että toteutetaan toimia, joilla pyritään ehkäisemään ehdotettujen alueiden elinolojen heikentymistä. Erityisesti 10. kesäkuuta 1998 alkaen jäsenvaltion viranomaisilla on ollut 6 artiklan (2, 3 ja 4 kohdan) täytäntöön panemiseksi velvollisuus sisällyttää yhteisön tärkeinä pitämiä alueita koskevaan luetteloon kaikki ne alueet, jotka täyttävät direktiivissä 92/43/ETY esitetyt tieteelliset valintaperusteet, ja erityisesti sellaiset alueet, joilla on ensisijaisesti suojeltavia luontotyyppejä ja lajeja. Näin voidaan välttää luontotyyppien ja lajien elinympäristöjen heikentyminen sekä estää lajeja koskevat häiriöt. Lisäksi voidaan varmistaa, että kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi, on arvioitava asianmukaisesti sen kannalta, miten ne vaikuttavat alueeseen.

Mikäli parlamentin jäsenen mainitseman hankkeen katsotaan vaikuttavan merkittävästi tähän yhteisön tärkeänä pitämään alueeseen eli La Maddalenan saaristoon (koodi ITB010008), Italian viranomaisten olisi pitänyt täyttää edellä mainitut direktiivin 92/43/ETY mukaiset velvoitteensa.

Koska komissio ei ole tietoinen arvoisan jäsenen kuvailemasta tilanteesta, se ryhtyy asianmukaisiin toimiin saadakseen asiasta yksityiskohtaisia tietoja ja varmistaakseen EY:n perustamissopimuksen sille antamien valtuuksien rajoissa, onko tilanne yhteisön lainsäädännön mukainen.

Mikäli komissio tekee päätelmän, että tässä tapauksessa rikotaan yhteisön lakia, EY:n perustamissopimuksen valvojana se ei epäröi ryhtyä kaikkiin tarvittaviin toimiin, vaan aloittaa EY:n perustamissopimuksen 226 artiklan mukaisen rikkomista koskevan menettelyn varmistaakseen, että yhteisön lainsäädäntöä noudatetaan.

(1) EYVL L 206, 22.7.1992, s. 7.

(2) EYVL L 73, 14.3.1997, s. 5.

(3) EYVL L 175, 5.7.1985, s. 40.